Update: 9:53AM E SA kumuni rawa e $200,000 ena kena vakavinakataki na Baker Hall mai Davuilevu me yacova na vula o Me.
E vakadeitaka na Vunivola Levu ni Lotu Wesele, o Talatala Tevita Nawadra, ni se gole tikoga yani na soli me baleta na veivakatorocaketaki oqo.
E sa yaco tiko ga mai oqo na i lavo era yalataka ena vula o Jiune kei na vula o Jiulai, e kaya.
E vakamatatataka ni tolu tiko na wasewase ni veivakatorocaketaki me na qaravi.
Matai na kena vakavinakataki saraga na vale na Baker Hall.
Karua na gaunisala kei na i katolu na kawakawa me na vakarabailevutaki, e kaya o Talatala Nawadra.
E rauta ni $1.2 na milioni na i lavo e gadrevi me na vakacavari yani kina na veiqaravi levu oqori.
E kaya ni gauna oqo, ena sagai mada me na vakavinakataki na valenilotu na Baker Hall, ni bera ni dewa na veiqaravi ena gaunisala kei na kawakawa.
Ena vula sa oti, e mai kunei na i bulubulu ka bulu koto kina e dua na tiki ni sui nei Talatala Misi Peka ka ra se buluta na gonevuli kei na Talatala ni Vuli Talatala ena gauna oya, o Rev Charles. O.Lelean.
A bulu na sui oqo ena yabaki 1933, ka vakadeitaka talega o Talatala Nawadra ni sa na sega ni keli tale mai na i bulubulu me na laurai na sui ka bulu koto oqo.
Ena vula o Me era sa mai marautaka kina na wasewase e 56 na jupili koula ni lotu.
E namaki me na vakayacori na kena soqo levu e na vula o Okosita era na sureti tale ga mai kina na Talatala mai na vei vanua tani.
E namaki talega me na vakayacori na lagalagasere kei na soli.
E kaya o Talatala Nawadra ni dua na gauna marautaki vei ira na lewenilotu na marautaki ni Jupili Koula oqo.
Mai Davuilevu, ena qai laki dolavi na Baker Hall, ka na tavoci talega kina na i tuvatuva vou ni lotu ena i davodavo vou esa biuta oqo na lotu mena cici kina ena 50 na yabaki mai oqo.
Ena gauna oqo e tiko mai Mereke na Vunivola Levu ena nodra veisureti mai na Koniferedi ni Lotu- na Uniting Methodist Church mai Nevada.
E namaki talega me ra na laki veisiko ki Igiladi ni bera ni ra na lesu tale mai ena i karua ni macawa ni vula o Jiulai.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn